सुर्खेत फुटबल संघको अध्यक्षमा रविन्द्र चन्द निर्विरोध
नकै चर्को अवरोध र खचातानी झेल्दै रवीन्द्र चन्द सर्खेत जिल्ला फुटबल संघका अध्यक्ष चुनिएका छन् । एन्फा कम्प्लेक्स, सातदोबाटोमा बिहीबार भएको निर्वाचनमा उनी निर्विरोध अध्यक्ष चयन भएका हुन् ।
काठमाडौँ — नकै चर्को अवरोध र खचातानी झेल्दै रवीन्द्र चन्द सर्खेत जिल्ला फुटबल संघका अध्यक्ष चुनिएका छन् । एन्फा कम्प्लेक्स, सातदोबाटोमा बिहीबार भएको निर्वाचनमा उनी निर्विरोध अध्यक्ष चयन भएका हुन् ।वैशाख ६ गते वीरेन्द्रनगरमा तय गरिएको निर्वाचनमा अखिल नेपाल फुटबल संघ (एन्फा) बाटै रवीन्द्रलाई क्ल्बको प्रतिनिधि हुनबाट रोक्ने चलखेल भएपछि निर्वाचन सारिएको थियो । एन्फाको संस्थापन पक्षले आफ्नो अनुकुल नतृत्व आउन ल्याउन गाह्रो भएपछि जिल्ला संघको निर्वाचन सुर्खेतबाट ललितपुरमा सारेको थियो । तैपनि सिरमोर युवा क्लबका प्रतिनिधि रवीन्द्रलाई रोक्न सकेनन् ।आरसी ३२ फुटबल एकेडेमीको अध्यक्षबाट राजीनामा दिएपनि रवीन्द्रलाई एन्फाका महासचिव इन्द्रमान तुलाधरले पत्र लेख्दै एन्फाका दुई सदस्यको प्रतिनिधि हुन नपाउने भनेपछि सुर्खेतमै हुन लागेको निर्वाचन स्थगित भएको थियो । एन्फाले गठन गरेको निर्वाचन समस्या तथा विवाद समाधान समितिको बैठकले रवीन्द्रलाई आरसी ३ बाट राजीनामा दिइसककाले कुनैपनि क्लबको प्रतिनिधि बन्नबाट रोक्न नमिल्न निर्णय गरेपछि मात्रै सुर्खेत जिल्ला फुटबल संघको निर्वाचन ललितपुरमै गर्ने एन्फा सचिवालयले पत्राचार गरेको थियो ।राष्ट्रिय टिमका प्रशिक्षक अब्दुल्लाह अलमुताइरीसँगको विवादमा मुछिएका मिडफिल्डर रोहित चन्दका दाई पनि हुन् रवीन्द्र । उनी एन्फा निर्वाचनमा वरिष्ठ उपाध्यक्ष पंकज नेम्बाङ पक्षमा खुलेका थिए । असार ६ गते हुने एन्फाको केन्द्रीय कार्यसमितिको निर्वाचनमा नेम्बाङ र अहिलेका अध्यक्ष कर्माछिरिङ शेर्पा नेतृत्वको दौडमा छन् ।सुर्खेत जिल्ला फुटबल संघको निर्वाचनमा अध्यक्ष रवीन्द्रसहित १५ सदस्यीय कार्यसमिति नै निर्विरोध निर्वाचित भए । जिल्ला संघका मताधिकारप्राप्त १७ क्लबमध्ये १० क्लबको उपस्थिति रहेको निर्वाचनबाट उपाध्यक्षमा चन्द्रकुमार श्रेष्ठ, ललितजंग शाही र दर्शन थापा निर्विरोध भए । सदस्यमा ममता राई, मानसिं गुरुङ, मदन रिमाल, दलबहादुर केसी, गोवर्धन खड्का, देवीशरण गुरुङ, प्रकाश राना क्षत्री, इन्द्रलाल चौधरी, खगेन्द्र बहादुर विष्ट, भुपेन्द्र शाही र कृष्ण बहादुर रावल छन् ।